Mammoth Cave nasjonalpark

Mammoth Cave nasjonalpark er en nasjonalpark, biosfærereservat og et verdensarvområde i delstaten Kentucky, USA. Parken ble etablert 1. juli 1941, og er på 213 km². Den viktigste attraksjonen i nasjonalparken er Mammoth Cave, som er verdens lengste grottesystem med 630 km kjente ganger. Det fullstendige navnet på dette systemet er Mammoth-Flint Ridge Cave System.

Berggrunnen i området er kalkstein toppet med et lag sandstein, noe som gir stabile grunnforhold.

Det har vært menneskelig aktivitet i området i mer enn 6 000 år. Arkeologiske utgravninger, kombinert med C14-datering av godt bevart menneskelig avfall viser at hulene har vært bebodd/brukt både under tidlige jeger/samler-kulturtrinn og senere jordbrukende tid.

Under krigen i 1812 var gruvene interessant på grunn av forekomstene av salpeter og kalsiumnitrat. Interessen for grottene som turistmål begynte i 1830-årene. Jenny Lind besøkte grottene i 1851, og Ole Bull skal ha gitt en konsert her. Det ble anlagt jernbane hit i 1886 og dampskipskai i 1906.

Det meste av parkens areal ligger i Edmonson County, men parken har også mindre områder som strekker seg østover og inn Hart County og Barren County.

De første initiativene for fredning startet i 1926. Nasjonalparken ble opprettet i 1941; den ble verdensarvområde i 1981 – som landets fjerde, og biosfærereservat i 1990.

Dyrelivet i grottene omfatter flere arter flaggermus, salamandre, blinde fisker, gresshopper og Palaemonias, albino reker. Det er aldri funnet fossiler eller rester av mammuter i grottene, og navnet viser til grottenes størrelse.

Eksterne lenker 
 

Nasjonalparker i USA
Verneområder opprettet i 1941
Verdensarven i USA
Biosfærereservater
Kentuckys natur
1941 i USA
1981 i USA
Kentuckys geografi